สายการบิน “เอมิเรตส์” จ่อปลดนักบิน-ลูกเรือเพิ่ม แก้ปัญหาเงินสดตึงตัว หลังเจอพิษโควิด
สายการบิน "เอมิเรตส์" จ่อปลดนักบิน-ลูกเรือเพิ่ม แก้ปัญหาเงินสดตึงตัว หลังเจอพิษโควิด
10 มิ.ย. 2563

สื่อต่างประเทศรายงานว่า สายการบินเอมิเรตส์ของสหรัฐอาหรับเอมิเรตส์ เตรียมปลดนักบินและลูกเรือจำนวนมากขึ้นในวันนี้ ซึ่งเป็นวันที่ 2 ของการปลดพนักงาน
อย่างไรก็ตาม โฆษกของสายการบินเอมิเรตส์ปฏิเสธที่จะแสดงความคิดเห็นนอกเหนือไปจากแถลงการณ์ของสายการบินที่ระบุว่า มีพนักงานบางส่วนถูกปลดออกจากงาน และไม่ได้เปิดเผยรายละเอียดเพิ่มเติม
แหล่งข่าวเปิดเผยกับสำนักข่าวรอยเตอร์ว่า เอมิเรตส์ได้ปลดนักบินหลายร้อยคน และลูกเรืออีกหลายพันคนเมื่อวานนี้ เพื่อรับมือกับปัญหาเงินสดตึงตัว เพราะผลกระทบจากการแพร่ระบาดของโรคโควิด-19
ทั้งนี้ แหล่งข่าวคาดการณ์ว่า เอมิเรตส์จะสั่งปลดพนักงานเพิ่มขึ้นอีกภายในสัปดาห์นี้ ซึ่งรวมถึงนักบินเครื่องบินแอร์บัส รุ่น A380 และนักบินเครื่องโบอิ้ง รุ่น 777